Ta ocena učinka je podlaga za zakonodajni predlog za revizijo Uredbe (EU) št. 1315/2013 – smernice Unije za razvoj vseevropskega prometnega omrežja (TEN-T). Je ključni ukrep evropskega zelenega dogovora ter strategije za trajnostno in pametno mobilnost. Namen uredbe o omrežju TEN-T je na ravni EU vzpostaviti učinkovito multimodalno omrežje železniških prog, celinskih plovnih poti, poti za prevoz po morju na kratkih razdaljah in cest, povezanih z urbanimi vozlišči, pomorskih pristanišč in pristanišč na celinskih plovnih poteh, letališč ter terminalov po vsej EU. Težave, ki se obravnavajo z revizijo, so nezadostni in/ali nepopolni standardi za infrastrukturo omrežja TEN-T in neobstoj povezave med standardi za infrastrukturo za alternativna goriva v omrežju TEN-T ter negativnimi vplivi na podnebje in okolje. Za omrežje TEN-T so značilni tudi ozka grla v zmogljivosti in nezadostna povezljivost omrežja z vsemi regijami, kar ovira multimodalnost. Obravnavati je treba tudi nezadostno varnost in zanesljivost infrastrukture omrežja TEN-T. Nazadnje, instrumenti za upravljanje so neustrezni v primerjavi z novimi potrebami, zasnovo omrežja TEN-T pa je treba pregledati, da se poveča usklajenost z drugimi politikami.

Namen revizije uredbe o omrežju TEN-T je doseči štiri glavne cilje. Prvič, z zagotovitvijo ustrezne infrastrukturne osnove za zmanjšanje zastojev, emisij TGP ter onesnaževanja zraka in vode na podlagi spodbud za preusmeritev povpraševanja po prevozu na trajnostne oblike prevoza, na primer z uporabo novih standardov za omrežje TEN-T, naj bi se z revizijo zagotovil okolju prijaznejši promet. Drugič, revizija je namenjena olajšanju nemotenega in učinkovitega prometa, spodbujanju multimodalnosti in interoperabilnosti med načini prevoza v omrežju TEN-T ter boljšemu vključevanju urbanih vozlišč v omrežje. Tretjič, revizija je namenjena povečanju odpornosti omrežja TEN-T proti podnebnim spremembam in drugim naravnim nesrečam ali nesrečam, ki jih povzroči človek. Nazadnje, revizija je usmerjena v izboljšanje učinkovitosti orodij za upravljanje omrežja TEN-T, racionalizacijo instrumentov za poročanje in spremljanje ter pregled zasnove omrežja TEN-T.

Eden od glavnih sklepov ocene sedanje uredbe o omrežju TEN-T je bil, da ima omrežje veliko dodano vrednost EU. Jasno se priznava, da je osredotočanje prizadevanj na vzpostavitev skupnega prometnega omrežja celotne EU s poudarkom na odpravljanju ozkih grl in manjkajočih povezav, zlasti čezmejnih, vizija in dosežek, ki dobro napreduje in katerega koristi presegajo samostojne nacionalne ukrepe. Ključno je, da se zagotovi skupna in usklajena podlaga na ravni EU za opredelitev „projektov skupnega interesa“, posledično pa tudi za uskladitev prizadevanj najrazličnejših akterjev za načrtovanje in izvajanje.

Za ustrezno obravnavo ciljev revizije uredbe o omrežju TEN-T so bile ocenjene tri možnosti politike (MP) v zvezi z njihovimi ekonomskimi, socialnimi in okoljskimi vplivi. MP1 je namenjena posodobitvi veljavnih zahtev in standardov za kakovost infrastrukture omrežja TEN-T ter določa ustrezno infrastrukturno osnovo za uvajanje alternativnih goriv in inteligentnih prometnih sistemov. Poleg tega vključuje ukrepe za uskladitev in racionalizacijo obstoječih orodij za spremljanje in poročanje v zvezi z omrežjem TEN-T. Kar zadeva omrežje TEN-T, vključuje tudi pregled prometnega omrežja in prometnih vozlišč. MP2, ki temelji na MP1, pomeni postopno spremembo z uvedbo novih, ambicioznejših standardov za vse načine prevoza za podporo razogljičenju, zmanjšanju onesnaževanja, digitalizaciji, odpornosti in varnosti sistema prometne infrastrukture. Poleg tega s specifičnimi zahtevami za upravljanje potniškega in tovornega prometa do mest in iz njih zagotavlja boljše vključevanje urbanih vozlišč v omrežje TEN-T. MP3 je prednostna možnost, pri kateri se s spremembo roka za dokončanje nekaterih standardov in odsekov omrežja z leta 2050 na leto 2040 ob sočasnem ohranjanju ambicioznih standardov in zahtev, uvedenih na podlagi MP2, pospeši dokončna vzpostavitev omrežja TEN-T. Poleg tega zagotavlja obsežen in skladen razvoj omrežja, pri čemer vključuje obsežen pregled zasnove omrežja TEN-T.